Alternativets forslag om at sænke den normale arbejdsuge til 30 timer kan koste førtidspensionister og efterlønnere mere end 40.000 kroner om året

Det kan få enorme konsekvenser for personer på overførselsindkomst, hvis Alternativets forslag om at sænke en normal arbejdsuge til 30 timer, bliver en realitet.

Beregninger fra Finansministeriet viser, at forslaget vil koste statskassen op mod 130 milliarder kroner om året over de næste 10 år.

Selv ved Alternativet endnu ikke, hvordan forslaget skal finansieres, men Ulle Elbæk peger på, at 'man kan spare milliarder, hvis folk ikke går ned på grund af stress på arbejdspladsen'.

Ved at følge partiets forslag vil hver enkelts arbejdstid og månedslån blive reduceret med cirka 19 pct.

Regulerer man tilsvarende indkomstoverførslerne for blandt andre pensionister, er der tale om et besparelsespotentiale i omegnen af 50 milliarder kroner.

SF frygter skævvridning i samfundet

For en enlig førtidspensionist vil indkomsten falde fra 18.100 kroner om måneden til 14.700 kroner om måneden. Det giver et rådighedsbeløb, der er 3.400 kroner mindre om måneden og samlet 40.800 kroner om året.

Tilsvarende vil en enlig folkepensionist (uden ældrecheck) få reduceret sin indkomst fra 12.500 kroner om måneden til 10.100 kroner om måneden. Det svarer til 2.400 kroner om måneden, og på årsbasis bliver det til 28.800 kroner.

Arbejdsmarkedsordfører for SF, Karsten Hønge, mener, at forslaget vil være direkte skadeligt for uligheden.

Hvorfor kan Alternativets forslag om at sænke en normal arbejdsuge til 30 timer ikke fungere?

- Det er et upræcist forslag, en drøm.

- Det ville da være dejligt at forestille sig, at samfundet har råd til det, men når der ikke er et udbredt ønske fra befolkningen, er det en forkert vej at gå, når man siger; 'I har bedst af at arbejde lidt', forklarer Karsten Hønge til Ekstra Bladet.

Så du er ikke enig i, at de 35.000 personer, der dagligt melder sig syge grundet stress, vil få det bedre nu og på den måde spare samfundet en masse penge?

- Det er et godt indspark til den samfundsmæssige diskussion; arbejder vi for at leve? Eller lever vi for at arbejde? Men det er snæversynet at tro, at stress udelukkende vil mindskes ved at arbejde færre timer om ugen. Og så nytter det ikke noget, hvis forslagene ikke er finansieret.

Beregninger viser, at der er 50 milliarder kroners potentiale i at skære ned i overførselsindkomster. Frygter du, at det kommer til at gå ud over blandt andre førtidspensionisterne?

- Der er ingen tvivl om, at det vil ramme dem hårdt. Pengene vil give en voldsom skævvridning.

Livsglæde vigtigere end økonomi

Alternativets finansordfører Josephine Fock afviser, at forslaget vil komme til at gå ud over de personer på overførselsindkomst.

Beregninger viser, at forslaget kan finansieres med 50 milliarder kroner ved at skære tilsvarende i overførselsindkomsterne. Har I tænkt jer at gøre det?

- Det er slet ikke det, vi vil. De er beskåret rigeligt.

- Finansministeriets regnestykke hænger ikke sammen. De tager ikke hensyn til, at 35.000 personer melder sig syge hver dag på grund af stress, fortæller finansordfører for Alternativet, Josephine Fock.

Men det gør jeres regnestykke vel heller ikke, hvis I ikke ved, hvordan forslaget skal finansieres?

- Jeg anerkender ikke, at vi ikke ved, hvordan det skal finansieres. Vi bruger 14 milliarder kroner om året på området, som kan spares nu.

Hvordan vil I finansiere et forslag til 130 milliarder med en enkelt pulje på 14 milliarder?

- Det har vi gjort før, når vi har nedsat arbejdsugen.

Hvorfor er det vigtigt for jer at gennemføre et ufinansieret forslag, der ikke er efterspurgt blandt den brede befolkning?

- 3F Ungdom er meget interesseret i det.

- Desuden er det vigtigt for os, at pressede børnefamilier kan få mere tid til sig selv og til børnene. Vi vægter livsglæde og livskvalitet højere end økonomiske beregninger.

- Vi ved, at digitaliseringen vil koste 800.000, så vi er nødt til at finde ud af, hvordan vi kan dele arbejdet mellem flere mennesker. Hvis de andre partier er uenige, må de jo selv komme med et løsningsforslag.

Se også: Så alternative er Alternativet

Se også: Rød kollega om Uffes skuldertræk: Skingrende sindssygt

Se også: Alternativet vil ikke regne på tal for 30-timers arbejdsuge